ธกส.แฉพบทุจริตจำนำข้าวเพียบ
ธ.ก.ส.แฉยับจำนำข้าวนาปีพบกระบวนการทุจริตเพียบ
22 ก.พ. 2555

ธ.ก.ส.แฉยับจำนำข้าวนาปีพบกระบวนการทุจริตเพียบ 
หลังโรงสีแอบจ้างชาวนานำข้าวที่ซื้อกักตุนไว้สวมสิทธิเข้าโครงการรอบ 2
นายสุพัฒน์ เอี้ยวฉาย ผู้อำนวยการฝ่ายกิจการนโยบายรัฐ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในช่วงโค้งสุดท้ายของการรับจำนำข้าวนาปีที่เริ่มตั้งแต่วันที่ 7 ต.ค. 2554-29 ก.พ. 2555 พบว่ามีการทุจริตแอบสวมสิทธิจำนำข้าวรอบ 2 เข้าโครงการในหลายพื้นที่ ทั้งในพื้นที่ภาคตะวันออกเฉียงเหนือ และที่พบมากในภาคตะวันออกเฉียงเหนือตอนกลาง ได้แก่ จ.บุรีรัมย์ นครราชสีมา ศรีสะเกษ อำนาจเจริญ ยโสธรและอุบลราชธานี
พฤติกรรมการทุจริตของโรงสี โดยจะแอบส่งคนออกไปชักชวนเกษตรกรในหมู่บ้านแห่งละ 100 ราย เพื่อว่าจ้างให้นำข้าวมาสวมสิทธิเข้าโครงการรับจำนำเป็นรอบที่ 2 จากรอบแรกที่เกษตรกรได้นำข้าวของตัวเองเข้าโครงการไปแล้ว โดยให้ค่าตอบแทนกับเกษตรกรเป็นเงินหลักหมื่นบาทต่อการสวมสิทธิ 1 ครั้ง หรืออาจจะให้เป็นค่าตอบแทน 1,000-2,000 บาทต่อตัน โดยในแต่ละพื้นที่บรรดาโรงสีจะจ่ายค่าตอบแทนไม่เท่ากัน
ล่าสุด ธ.ก.ส.ได้ประสานกับนายอำเภอ ผู้ว่าราชการจังหวัด รมว.พาณิชย์ ในฐานะประธานคณะกรรมการกำกับโครงการรับจำนำ และสายตรวจของกระทรวงพาณิชย์ ออกสุ่มตรวจข้อมูลในพื้นที่ ขณะเดียวกันก็ได้สั่งชะลอการจ่ายเงินให้กับเกษตรกรที่นำข้าวมาจำนำเป็นรอบที่ 2 ไว้ก่อน 
ทั้งนี้ ในเบื้องต้นจากการสุ่มตรวจยังไม่พบว่าข้าวที่นำมาสวมสิทธิเป็นข้าวที่แอบลักลอบมาจากต่างประเทศ และเชื่อว่าไม่ใช่ข้าวที่รับจำนำไปแล้วนำออกมาเวียนเทียนรับจำนำใหม่ เพราะที่ผ่านมารัฐบาลกำหนดระยะเวลาสีแปรข้าวเปลือกเป็นข้าวสารต้องทำภายใน 7 วันหลังข้าวเข้าโครงการ จึงคาดว่าข้าวสวมสิทธิน่าจะมาจากโรงสีที่มีการวางแผนซื้อข้าวกักตุนไว้ก่อนหน้านี้ ซึ่งมีการทำเป็นขบวนการ เช่น การเข้าไปตรวจดูโควตาข้าวในระดับจังหวัดหากพบว่ายังเหลือโควตาในการรับจำนำอยู่อีกก็จะเข้าไปชักชวนเกษตรกรในพื้นที่ให้มาร่วมโครงการ โดยอาจมีเจ้าหน้าที่รู้เห็นออกใบประทวนให้
อย่างไรก็ตาม ผู้ที่กระทำความผิดจะถูกลงโทษทั้งทางแพ่งและอาญา โดยหากพบว่ามีเกษตรกรและโรงสีที่ทุจริตสวมสิทธิข้าวก็จะถูกขึ้นบัญชีดำหรือแบล็กลิสต์ไม่ให้เข้าโครงการอีกต่อไป
“ช่วง 10 วันสุดท้ายก่อนสิ้นสุดโครงการเป็นช่วงที่พวกทุจริตคิดว่าน่าจะมีการปล่อยผี จึงหาโอกาสนำข้าวสวมสิทธิเข้าโครงการ จึงเป็นเรื่องที่ผิดสังเกตอยู่แล้ว เพราะปกติเกษตรกรที่ต้องการจำนำข้าว 2 รอบ จะแจ้งข้อมูลในการรับจำนำรอบแรกเลยว่าจะมีข้าวมาจำนำอีกเป็นรอบที่ 2 ซึ่งเจ้าหน้าที่จะเซ็นกำกับหลังเอกสารไว้ แต่กรณีนี้มีการเข้าไปจ้างให้เกษตรกรมาจำนำข้าวรอบ 2 จึงได้ส่งเจ้าหน้าที่ไปดูว่ามีผลผลิตจริงเท่าไหร่” นายสุพัฒน์ กล่าว
สำหรับโครงการรับจำนำข้าวเปลือกนาปีฤดูกาลผลิตปี 2554/2555 ล่าสุดมีเกษตรกรเข้าโครงการแล้ว 1.06 ล้านราย จำนวนข้าวที่เข้าโครงการ 6.43 ล้านตัน คิดเป็นยอดสินเชื่อที่อนุมัติแล้วกว่า 1.07 แสนล้านบาท